b'\n_START_ARTICLE_\nOgleni mikrofon\n_START_PARAGRAPH_\nOgleni mikrofon je prvi predstavnik mikrofonov, v 21. stoletju pa se uporablja samo \xc5\xa1e za potrebe telefonskih komunikacij. V radiofoniji se ne uporablja ve\xc4\x8d._NEWLINE_Delovanje oglenega mikrofona je zasnovano na stikanju oglenih zrnc, ki se nahajajo v kovinskem ohi\xc5\xa1ju. Ohi\xc5\xa1je je zaprto z elasti\xc4\x8dno membrano, ki je elektri\xc4\x8dni prevodnik; od ohi\xc5\xa1ja pa je elektri\xc4\x8dno izolirana, tako da se lahko tok med njo in ohi\xc5\xa1jem te\xc4\x8de samo preko oglenih zrnc. Tlak zvo\xc4\x8dnih nihajev pritiska na membrano, ki odvisno od jakosti zvo\xc4\x8dnih nihajev pove\xc4\x8duje ali zmanj\xc5\xa1uje elektri\xc4\x8dni kontakt med zrnci, ohi\xc5\xa1jem in membrano. Zato se imenuje tudi kontaktni mikrofon. Oglena zrnca se lahko zaradi mo\xc4\x8dnega toka tudi\xc2\xa0\xc2\xbbzape\xc4\x8dejo\xc2\xab\xc2\xa0in povzro\xc4\x8dajo velik \xc5\xa1um, zato velja zanj omejitev med 100 in 200 mA. V telefoniji se je dolgo obdr\xc5\xbeal zaradi visoke izhodne napetosti, nizke cene, enostavne konstrukcije._NEWLINE_Zaradi velike ob\xc4\x8dutljivosti nam daje mo\xc5\xbenost, da je zvo\xc4\x8dilo sorazmeroma dosti oddaljeno od mikrofona (govorimo lahko na ve\xc4\x8dji razdalji - npr. 1,5 m). \xc4\x8ce pa je zvo\xc4\x8dilo preblizu, je nevarno, da se zrnca zape\xc4\x8dejo in to povzro\xc4\x8di lastni \xc5\xa1um.'